Virallinen lehti nro C 142 , 21/05/1999 s. 0029



KIRJALLINEN KYSYMYS E-2653/98 esittäjä(t): Friedhelm Frischenschlager (ELDR) neuvostolle (1. syyskuuta 1998) Aihe: EU:n huumausainepolitiikka EU:n tulevaa huumausainepolitiikkaa koskevaa keskustelua jatketaan Itävallan puheenjohtajakaudella. Wienissä järjestetään muun muassa tämän vuoden syksyllä aiheeseen liittyvä konferenssi. Vanhentunut yleistä järjestystä korostava lähestymistapa, jossa myös mietojen huumeiden vastaiseen taisteluun käytetään yksinomaan rikosoikeudellisia ja sotilaallisia keinoja sekä poliisin käytössä olevia toimia, näyttää väistyvän uuden ongelmakeskeisen politiikan tieltä. Mitkä ovat neuvoston puheenjohtajavaltion vuoden jälkimmäisellä puoliskolla ehdottaman huumausainepolitiikan uudistuksen keskeiset tekijät? Aikooko puheenjohtajavaltio ehdottaa mm. Itävallan ja Alankomaiden myönteisten kokemusten perusteella vastaavanlaista politiikkaa muille jäsenmaille, koska mietojen huumeiden käyttö jo itse asiassa hyväksytään? Ehdotetaanko myös, että mietojen huumeiden käyttöä ei pidetä rikoksena, mikä on edellytys sille, että huumeiden käyttäjät voivat saada hoitoa? Tuleeko Sveitsissä ja muissa maissa saatujen hyvien kokemusten perusteella huumeiden tai korvaavien lääkkeiden antaminen kovien huumeiden käyttäjille lääkärin valvonnassa tapahtuvan hoidon osana kuulumaan EU:n uuteen kehitteillä olevaan huumausainepolitiikkaan? Mitä konkreettisia poliisin käytössä olevia toimia puheenjohtajavaltio ehdottaa huumekaupan ja siihen liittyvän kansainvälisen rikollisuuden kitkemiseksi? Onko tässä yhteydessä jo päätetty joistakin toimista tai mikä vielä tärkeämpää, onko toimia jo toteutettu? Tunnustaako puheenjohtajavaltio huumausainepolitiikan kehitysyhteistyöpoliittisen ulottuvuuden (tuottajamaiden köyhyys, vaihtoehtoisten tuotteiden vaikeudet päästä markkinoille jne.)? Aikooko se tehdä kehitysyhteistyöpolitiikan ja myös ulkomaankaupan säännöstön alaan kuuluvia ehdotuksia? Vastaus (18.-19. tammikuuta 1999) Neuvoston toiminta huumausaineiden alalla Itävallan puheenjohtajakaudella liittyy erityisesti sitoumuksiin, jotka annettiin YK:n yleiskokouksen erityisistunnossa New Yorkissa 8.-10. kesäkuuta 1998. Tältä pohjalta puheenjohtajavaltio Itävalta on kehittänyt toimintaohjelman, joka asettaa etusijalle kokonaisvaltaisen ja kysynnän ja tarjonnan vähentämiseksi suoritettavien toimien kanssa tasapainoisen lähestymistavan. Lisäksi on painotettu Latinalaista Amerikkaa ja Keski-Aasiaa koskevan alueellisen yhteistyön strategioiden viimeistelyä ja määrittelyä. Keskeiselle sijalle on myös asetettu kahden vuosina 1996 ja 1997 hyväksytyn välineen eli lainsäädäntöjen ja käytäntöjen lähentämistä koskevan yhteisen toiminnan sekä synteettisiä huumausaineita koskevan yhteisen toiminnan toimeenpano. Arvoisan parlamentin jäsenen erityiskysymysten perusteella todetaan seuraavaa: - neuvosto ei ole tarkastellut ehdotuksia kovien huumeiden tai korvaavien huumeiden määräämisestä hoitotarkoituksiin lääkärin valvonnan alaisena, - Europol-yleissopimuksen voimaantulo 1 päivänä lokakuuta 1998 ja kyseisen viraston hankkeiden käynnistäminen lähiaikoina avaavat uuden ulottuvuuden kansainvälisen huumausainekaupan ja siihen liittyvän kansainvälisen rikollisuuden torjunnassa, - kuten arvoisa parlamentin jäsen korostaa, huumausaineongelma on osittain yhteydessä kehitysyhteistyöpolitiikkaan, joten Latinalaista Amerikkaa koskevassa toimintasuunnitelmassa alan hankkeille on annettu keskeinen sija.